Pranešimas žiniasklaidaiA green text on a white background

Description automatically generated

2025 m. vasario 24 d.

Vilnius

**Po interaktyvaus spektaklio apie atliekų rūšiavimo svarbą, vaikai namuose auklėja tėvus**

Per Lietuvos miestus keliauja interaktyvus ir nuotaikingas spektaklis vaikams „Žalioji planeta“, kuris kviečia mažuosius piliečius ne tik susipažinti su atliekų rūšiavimo taisyklėmis, bet ir suprasti, kodėl tai svarbu mūsų aplinkai. Artimiausi spektakliai kovo 1 ir 8 dienomis vyks Vilniaus „Akropolyje“, o balandžio 13 d. – Kauno „Megoje“.

**Šimtai smalsių žiūrovų jau įvertino**

Keliaujančio spektaklio idėjos autorė – pakuočių atliekų tvarkymo organizacija „Žaliasis taškas“, kuri siekia ugdyti Lietuvos gyventojų atliekų rūšiavimo įpročius nuo mažų dienų. Kad ši idėja taptų realybe, į pagalbą buvo pasitelkta organizacija „Šeimos erdvė“ – ji pasirūpino kūrybine spektaklio dalimi ir įgyvendinimu.

Spektaklio sprendimų režisierė Karolina Pakalkė kartu su scenarijaus autore Rūta Karalyte ir muzikos kūrėju Dovydu Lazdiniu sujungė teatrą, edukaciją ir pramogas, kad per žaismingą istoriją apie Popio ir Plastės nuotykius mažieji galėtų suprasti, kaip svarbu rūšiuoti atliekas ir saugoti gamtą. Nuo lapkričio mėnesio spektaklis 18 kartų buvo parodytas Vilniaus, Kauno, Šiaulių, Klaipėdos ir Panevėžio prekybos centruose, pritraukdamas po kelis šimtus vaikų ir jų tėvų.

„Kiekvienas suaugęs žino, kad vaikystėje susiformavę įpročiai išlieka ilgam, ir vėliau juos keisti būna sudėtinga – prireikia nemažai laiko ir valios pastangų. Todėl aplinkosauginį šveitimą organizuojame net ir patiems mažiausiems mūsų visuomenės nariams, kurie yra išrankūs turiniui, bet labai entuziastingai priima naują informaciją, kai pavyksta rasti bendrą kalbą,“ – sako Asta Burbaitė, pakuočių atliekų tvarkymo organizacijos „Žaliasis taškas“ komunikacijos ir marketingo vadovė.

**Pusė Lietuvos gyventojų vis dar nerūšiuoja arba tai daro netinkamai**

Spektaklio kūrėjai atskleidžia, kad kai kurie žiūrovai pasirodymą žiūrėjo ne po vieną kartą. „Malonu buvo matyti tuos pačius veidus, su kai kuriais jų net ir šnektelėjome – tėvai dalijosi, kad po spektaklio vaikai paskatino namuose atnaujinti rūšiavimo sistemas, o dabar įdėmiai prižiūri rūšiavimo procesą ar net subara, jei netyčia kas nors patenka į netinkamą talpą,“ – šypsosi Karolina Pakalkė, spektaklio sprendimų režisierė ir organizacijos „Šeimos erdvė“ įkūrėja.

Pakuočių atliekų tvarkymo organizacijos „Žaliasis taškas“ duomenimis, daugiau nei 90% gyventojų mano žinantys, kaip rūšiuojamos atliekos, tačiau net pusė suklysta paklausti, kur mestų vienokią ar kitokią pakuotę. Siekdamas mažinti šį atotrūkį, „Žaliasis taškas“ kasmet įgyvendina per 100 edukacinių iniciatyvų Lietuvos švietimo įstaigose, verslo bendrovėse bei visuomeninėse organizacijose. Įvairiose savivaldybėse surengia dešimtis renginių, „Žaliojo raštingumo“ edukacijų ir mokymų verslo įmonėms.

**Svarbu pasiekti tuos, kurie aktyviai nesidomi**

Nors „Žaliasis taškas” vykdo daug edukacijų skirtingoms auditorijoms, tačiau labai svarbu, kad žinia apie atsakingą atliekų tvarkymą pasiektų ir tuos, kurie patys aktyviai nesidomi. „Būtent dėl šios priežasties pasirinkome šį spektaklį atvežti į labiausiai lankomus Lietuvos prekybos centrus, į kuriuos žmonės atvyksta dėl kitų priežasčių, tačiau mums pavyksta atkreipti jų dėmesį ir į atsakingą vartojimą, atliekų prevenciją, tinkamą jų rūšiavimą,“ – dalinasi Asta Burbaitė.

„Vyrauja nuomonė, kad jaunoji karta su atliekomis elgiasi atsakingai net ir be papildomų paskatų, bet apklausos rezultatai rodo ką kitą – būtent jauni žmonės rūšiuoja rečiau. Todėl matome prasmę dirbti edukuojant vaikus ir jų ugdytojus,” – priduria Asta Burbaitė.

**Papildoma informacija:**

**Asta Burbaitė**

*Pakuočių atliekų tvarkymo organizacijos „Žaliasis taškas“*

*Rinkodaros ir komunikacijos vadovė*

|  |  |
| --- | --- |
| Tel.  +370 670 00956 Mob. +370 621 24772 [komunikacija@ztl.lt](mailto:komunikacija@ztl.lt) |  |